[{"text_idx": "#000002", "text": "Cyflog byw, Cysylltiadau cyflogaeth, Uncategorized @cy"}, {"text_idx": "#000005", "text": "Yn ein postiad diweddaraf, eglura\u2019r Athro Ed Heery un o nodweddion diffiniol ymgyrch Cyflog Byw y DU \u2013 sef iddo ddod i\u2019r amlwg trwy gymdeithas sifil."}, {"text_idx": "#000006", "text": "Datblygwyd y Cyflog Byw gan sefydliadau cymdeithas sifil \u2013 elusennau a chyrff anllywodraethol \u2013 sy\u2019n mynd ati i hyrwyddo safonau llafur da ac i gyflogwyr eu mabwysiadu. Un sefydliad o\u2019r fath sydd wedi chwarae rhan flaenllaw yn yr ymgyrch ar gyfer y Cyflog Byw yw ShareAction."}, {"text_idx": "#000007", "text": "Mae ShareAction yn elusen ymgyrchu sy\u2019n bodoli \u201ci wneud buddsoddi yn ffynhonnell er budd\u201d ac mae\u2019n defnyddio actifiaeth gan gyfranddalwyr i annog ymddygiad cyfrifol gan gwmni\u0308au mawr, rhestredig. Mae\u2019n enghraifft drawiadol o\u2019r hyn a ddisgrifir weithiau fel actorion cyflogaeth newydd (Heery and Frege 2006); hynny yw, sefydliadau cymdeithas sifil sy\u2019n mynd ati i hyrwyddo buddiannau pobl sy\u2019n gweithio trwy ddefnyddio dulliau sy\u2019n wahanol i\u2019r ddibyniaeth ar fargeinio ar y cyd a chyfraith cyflogaeth, sydd wedi nodweddu\u2019r mudiad llafur traddodiadol ers tro."}, {"text_idx": "#000008", "text": "Sefydlwyd ShareAction ddiwedd y 1990au, gan ddeillio o ymgyrch i annog Cynllun Pensiwn y Prifysgolion i ymwrthod a\u0302 buddsoddi mewn gweithgynhyrchu arfau. Yn ei flynyddoedd cynnar, cyfeiriwyd gweithgarwch ymgyrchu at benderfyniadau buddsoddi cynlluniau pensiwn ond, ers hynny, mae ShareAction wedi datblygu strategaeth driphlyg, eang, i hyrwyddo buddsoddi cyfrifol."}, {"text_idx": "#000009", "text": "Mae un elfen o\u2019r strategaeth hon yn cynnwys lobi\u0308o i ddiwygio\u2019r system fuddsoddi fel ei bod hi\u2019n haws i fuddsoddwyr a\u2019r cwmni\u0308au y buddsoddant ynddynt wneud penderfyniadau moesegol. Mae ail elfen yn cynnwys hyrwyddo actifiaeth gan fuddsoddwyr, yn enwedig ymhlith cyfranddalwyr bach."}, {"text_idx": "#000010", "text": "Mae\u2019r gwaith hwn yn cynnwys hyfforddi ymgyrchwyr a chydlynu gweithgarwch ar y cyfryngau cymdeithasol a gweithgarwch arall ymgyrchu i roi pwysau ar fusnesau mawr i ymddwyn yn foesegol. Mae elfen olaf y strategaeth yn cynnwys cynnal ymgyrchoedd ar faterion penodol, pan gaiff Cyfarfodydd Cyffredinol Blynyddol cwmni\u0308au corfforaethol mawr eu targedu ag apeliadau i fabwysiadu polisi\u0308au moesegol."}, {"text_idx": "#000011", "text": "Mae\u2019r ymgyrchoedd hyn, sy\u2019n seiliedig ar fater penodol, yn mynd i\u2019r afael ag amrywiaeth eang o weithgarwch busnes. Ar hyn o bryd, mae un ffocws mawr ar gynaliadwyedd amgylcheddol, gydag ymgyrchoedd ar waha\u0302n wedi\u2019u hanelu at y diwydiant bancio a thanwydd ffosil i annog trawsnewid i economi carbon isel. Hefyd, mae ShareAction yn ymgyrchu ynghylch cynaliadwyedd cymdeithasol ac mae wedi hyrwyddo mwy o dryloywder mewn cadwyni cyflenwi byd-eang, trwy ei fenter Datgelu Gwybodaeth am y Gweithlu."}, {"text_idx": "#000012", "text": "\u201cMae\u2019n un o\u2019r llu o sefydliadau ymgyrchu sy\u2019n annog cwmni\u0308au amlwladol yn y DU i gymryd mwy o gyfrifoldeb am amodau gweithio o fewn eu cadwyni cyflenwi.\u201d"}, {"text_idx": "#000013", "text": "Mae ymgyrch y Cyflog Byw yn rhan o\u2019r fenter hon i annog cynaliadwyedd cymdeithasol. Nod ShareAction yw y bydd holl aelodau\u2019r FTSE100 yn talu\u2019r Cyflog Byw \u2018go iawn\u2019 i\u2019w holl weithwyr yn y DU; hynny yw, cyfradd cyflog fesul awr a gyfrifwyd gan y Living Wage Foundation, sydd a\u0302\u2019r nod o roi safon byw rhesymol ond boddhaol i weithwyr cyflog isel. Mae\u2019n ymgyrchu i fusnesau\u2019r FTSE100 ennill achrediad ffurfiol gan y Living Wage Foundation fel Cyflogwyr Cyflog Byw, sy\u2019n sicrhau\u2019r Cyflog Byw nid yn unig i gyflogeion uniongyrchol ond i gyflogeion contractwyr sydd wedi\u2019u lleoli\u2019n barhaol yn eu busnes, fel staff glanhau, arlwyo a diogelwch."}, {"text_idx": "#000015", "text": "Mae\u2019r dulliau a ddefnyddir gan ShareAction i hyrwyddo\u2019r Cyflog Byw yn nodweddiadol o\u2019i repertoire ymgyrchu. Mae un elfen yn targedu buddsoddwyr sefydliadol ac mae ShareAction yn cynhyrchu Briffiau rheolaidd i Fuddsoddwyr ar y Cyflog Byw, sy\u2019n egluro beth ydyw ac yn dadlau achos busnes dros ei fabwysiadu. Hefyd, mae wedi creu rhwydwaith parhaol o fuddsoddwyr sydd wedi ymrwymo i\u2019r Cyflog Byw ac sydd eu hunain yn annog y cwmni\u0308au y maent yn buddsoddi ynddynt i\u2019w fabwysiadu. Pan fydd ymgyrch yn canolbwyntio ar aelod unigol o\u2019r FTSE100, daw\u2019r grw\u0302p hwn o fuddsoddwyr ynghyd i ysgrifennu at y Prif Weithredwr a galw ar y busnes i ddod yn Gyflogwr Cyflog Byw achrededig."}, {"text_idx": "#000016", "text": "Ail ddull yw defnyddio ymgyrchu cyhoeddus i roi pwysau ar fusnesau blaenllaw, fel arfer yn ystod y cyfnod cyn cyfarfod blynyddol y cyfranddalwyr."}, {"text_idx": "#000017", "text": "\u201cO blith yr ymgyrchoedd hyn, cynhaliwyd un o\u2019r amlycaf ar y cyd a\u0302\u2019r Craftivist Collective yn 2015. Y targed ar yr achlysur hwn oedd Marks & Spencer a threfnodd yr ymgyrch gyfres o \u2018stitch-ins\u2019 mewn siopau M&S, lle y cafodd hancesi poced M&S eu brodio a\u0302 galwadau ar i\u2019r busnes fabwysiadu\u2019r Cyflog Byw.\u201d"}, {"text_idx": "#000018", "text": "Yna, cyflwynwyd yr hancesi poced hyn i aelodau bwrdd M&S, i gyfranddalwyr blaenllaw ac i enwogion a oedd yn cymryd rhan mewn hysbysebion M&S. Yn fwy diweddar, cafodd y cwmni adeiladu tai, Persimmon, ei dargedu trwy ddeiseb ar-lein yn beirniadu cyflog enfawr a ddyfarnwyd i\u2019w Brif Weithredwr, gan amlygu y gallai\u2019r dyfarniad ariannu talu\u2019r Cyflog Byw i gyfanswm o 4,100 o weithwyr y DU."}, {"text_idx": "#000019", "text": "Y dull olaf, sy\u2019n diffinio dull ShareAction o weithredu, yw sicrhau presenoldeb yng nghyfarfod blynyddol cyfranddalwyr cwmni\u0308au FTSE100 y gellir cyflwyno cynigion iddynt, sy\u2019n codi cwestiwn ynghylch y Cyflog Byw ac yn galw am weithredu gan Fwrdd y cwmni. Mae ShareAction yn dal cyfranddaliadau ym mhob un o gwmni\u0308au amlycaf y DU, gan ei alluogi i fod yn bresennol mewn cyfarfodydd cyfranddalwyr, ac mae wedi datblygu rhwydwaith o fuddsoddwyr sy\u2019n actifyddion, y gallant hefyd fod yn gyflogeion cwmni\u0308au\u2019r FTSE100, ac mae\u2019n eu hyfforddi i ofyn cwestiynau a chyflwyno cynigion i Gyfarfodydd Cyffredinol Blynyddol cwmni\u0308au."}, {"text_idx": "#000020", "text": "Amcan allweddol ymyriadau fel y rhain yw sicrhau cyfarfod gydag uwch reolwyr i drafod achrediad Cyflog Byw. Yn aml, bydd y Living Wage Foundation, sef y corff achredu, yn cymryd rhan yn y cyfarfodydd hyn a dyma pryd bydd ShareAction yn trosglwyddo\u2019r awenau i\u2019w chwaer-gorff anllywodraethol, a fydd yn goruchwylio\u2019r broses o weithredu\u2019r Cyflog Byw."}, {"text_idx": "#000021", "text": "\u201cMae mwy na 30 o gwmni\u0308au\u2019r FTSE100 wedi ennill achrediad Cyflogwr Cyflog Byw yn sgil ymyrraeth gan ShareAction mewn cyfarfodydd i gyfranddalwyr, ac mae Croda International, Diageo, Informa, Ashtead Group a WPP wedi ennill achrediad yn ystod y 12 mis diwethaf.\u201d"}, {"text_idx": "#000022", "text": "Mae dwy egwyddor drefniadol yn sylfaen i\u2019r dull ymddangosiadol lwyddiannus hwn o ymgyrchu dros y Cyflog Byw. Yn gyntaf, mae ShareAction yn sefydliad rhwydweithio. Mae\u2019n adeiladu ac yn cydlynu rhwydweithiau o fuddsoddwyr a chyfranddalwyr ac mae\u2019n gweithio mewn partneriaeth ag ystod eang o gyrff ymgyrchu eraill i gyflawni ei amcanion. Mae ei weithgarwch ar y cyd a\u0302\u2019r Living Wage Foundation yn rhagorol yn hyn o beth, ond gellir gweld yr un math o bartneriaeth mewn agweddau eraill ar waith ShareAction. Mae\u2019n fath o weithredu sy\u2019n aml yn nodweddu actorion cyflogaeth newydd o\u2019r math hwn."}, {"text_idx": "#000023", "text": "Yn ail, mae ShareAction yn ymgyrchu \u201cheb fod yn ymosodol\u201d. Er y gall ei ymgyrchu cyhoeddus godi cywilydd ar uwch swyddogion ac amlygu methiant corfforaethol, y diben bob amser yw defnyddio dylanwad buddsoddwyr i ddatblygu perthynas gadarnhaol a\u0302 busnes. Y nod yn y pen draw yw darbwyllo uwch swyddogion i ymrwymo i amcanion yr ymgyrch mae ShareAction yn eu hyrwyddo."}, {"text_idx": "#000024", "text": "Felly, rhaid pwysleisio nad yw ShareAction yn sefydliad gwrth-gyfalafol. I\u2019r gwrthwyneb, mae ei waith yn seiliedig ar y gred bod modd diwygio\u2019r system fuddsoddi ac y gall pwysau buddsoddwyr gael ei ddefnyddio i hyrwyddo mathau mwy cynaliadwy o weithgarwch busnes. Unwaith eto, mae hyn yn nodwedd gyffredin actorion cyflogaeth newydd \u2013 maent yn aml yn feirniadol o fusnesau ond yn ceisio darbwyllo corfforaethau bod gweithredu mewn modd \u2018cynaliadwy\u2019 yn fuddiol i fusnes yn y tymor hwy."}, {"text_idx": "#000025", "text": "Mae ShareAction, fel llawer o gyrff ymgyrchu eraill o\u2019r math hwn, o\u2019r farn ei bod hi\u2019n bosibl amlygu buddiannau cyffredin gyda busnesau, buddiannau cyffredin sy\u2019n ymgorffori budd y cyhoedd."}, {"text_idx": "#000032", "text": "Bwlch Cyflog rhwng y Rhywiau"}, {"text_idx": "#000033", "text": "Cwyno am bostiad neu flog"}, {"text_idx": "#000034", "text": "Oni nodir fel arall, mae'r safbwyntiau a geir yn y blog hwn yn perthyn i'r awdur ac nid ydynt o reidrwydd yn cynrychioli barn Prifysgol Caerdydd."}, {"text_idx": "#000036", "text": "Cewch hyd i ni ar Facebook"}]